Sultan Muzzil Shah, Kedah

Sultan Muzzil Shah ibni Sultan Muhammad Shah (Jawi: سلطان مزعل شاه ابن المرحوم سلطان محمد شاه; mangkat 1280) ialah Sultan Kedah keempat. Baginda merupakan putera kepada Sultan Muhammad Shah. Pada 13 Januari 1237, baginda telah dimasyhurkan sebagai Sultan Kedah dan bersemayam di Kota Bukit Meriam.

 Pemerintahan 
Pada 29 September 1237, baginda bersama jemaah menterinya telah berhijrah ke Kota Sungai Mas untuk bersemayam di sana. Kota itu telah dibina oleh nenda baginda, Sultan Mu'adzam Shah. Baginda menyerahkan Kota Bukit Meriam kepada Dato’ Seri Paduka Anugerah Dewa untuk menjaganya. Baginda juga memberi perintah kepada Dato’ Lela Putra untuk menjaga Kuala Perai dan kawasan sekitarnya.

Sewaktu pemerintahan baginda, orang-orang dari Pulau Sumatera, Jawa dan India mula masuk ke Kedah untuk menetap dan membuka perniagaan di sini. Penghijrahan ini menyebabkan pertambahan penduduk di Kedah dari seberang Sungai Merbok hingga ke kaki Gunung Jerai. Pada tahun 1239, baginda telah membuka kawasan penempatan baharu dari Sungai Derap (Dedap) hingga ke Bukit Penjara, Kuala Sungai Merbok.

Pada 17 Ogos 1280 bersamaan 18 Rabiulakhir 679 Hijrah, baginda telah mangkat akibat kegeringan dan dimakamkan di Kota Sungai Mas.

Anakanda
 Tunku Mahmud
 Tunku Ahmad

Lihat juga
 Sultan Kedah

 Rujukan 

 Pautan luar 
 Salasilah Kesultanan Negeri Kedah Darul Aman 
 Salasilah Duli-Duli Yang Maha Mulia Sultan Kedah Darul Aman semenjak tahun 1136M  

Kategori:Kematian 1280-an
Kategori:Sultan Kedah abad ke-13